
Gan ddefnyddio Fframwaith Entrecomp, gwerthuswch yn feirniadol eich creadigrwydd a’ch menter eich hun ac ystyried sut y gallech chi ddatblygu sgiliau creadigol a mentrus dysgwyr cynradd trwy’ch addysgeg eich hun.
 











Yn yr ymateb hwn, ceisir edrych ar le creadigrwydd a menter mewn cyd-destun addysgol trwy archwiliad, dadansoddiad a gwerthusiad beirniadol. Bwriedir trafod y potensial i ddatblygu creadigrwydd mewn addysg yn y traethawd hwn, gan ganolbwyntio’n fwriadol ar addysgu’n greadigol ac addysgu ar gyfer creadigrwydd. Wrth wneud hyn, byddir yn adnabod ac yn myfyrio’n feirniadol ar sut gall ymarferwyr hwyluso amgylchedd sydd â sail greadigol gadarn iddo ac felly’n meithrin creadigrwydd yn eu dysgwyr. Yn ogystal, cydnabyddir strategaethau sydd wedi’u chydnabod yn bresennol i hyrwyddo creadigrwydd a menter; â’r buddion posib fyddai myfyrwyr y dyfodol yn profi trwy hyrwyddo cwricwlwm creadigol. Ymroddir peth o’r ymateb hon i adlewyrchiad personol a beirniadol o greadigrwydd ymarferydd tra ar brofiadau addysgu proffesiynol (PAP) amrywiol. Gwneir hyn trwy ddefnyddio’r Fframwaith Entrecomp (Bacigalupo, et al., 2016). Bwriedir dod i gasgliad gwybodus wedi hynny, a fydd yn cynnig argymhellion ar sut gall y myfyriwr addasu a chryfhau ei ddulliau presennol o addysgu mewn cyd-destun creadigol a mentrus; gan ehangu nid yn unig ei sgiliau creadigol nhw, ond y dysgwyr byddent yn addysgu ac esblygu yn y dosbarth hefyd.

Cyn medru sôn am yr agweddau pwysig sonnir amdani uchod, rhaid yn gyntaf diffinio ystyr ‘creadigrwydd’ a ‘menter’. Dengys ymchwil bod sawl diffiniad o ‘greadigrwydd’ (Craft, 2001a; Robinson, 2008); a gwelir cytundeb mewn elfennau o greadigrwydd dros y diffiniadau amrywiol. Fodd bynnag, cydnabyddir ei bod yn anodd ei ddiffinio mewn un modd, gan fod sawl elfen wahanol i’w ystyried; ac felly gwelir bod tipyn o ddadl ynglŷn â sut gellir diffinio a nodweddu creadigrwydd (Gardner, 1993). Cydnabyddir gan sawl ddiffiniad bod plant ‘creadigol’ yn medru gweld y byd mewn ffordd unigryw, uniongyrchol. Er enghraifft, dywed bod plant sydd yn cael eu hannog i ddatblygu eu creadigrwydd hefyd yn derbyn anogaeth i ddatblygu safbwynt eu hunain o’r byd o’u cwmpas, ac felly gellir dadlau na fyddent yn or-ddibynnol ar eraill i wneud pethau drostynt (Bruce, 2004, 2011). Cefnogir y safbwynt hwn gan ymchwil amrywiol sy’n dangos bod plant sydd yn gwneud popeth fel aelod o grŵp yn datblygu ‘hunaniaeth grŵp’ gyda theimladau a rennir (Bettelheim, 1977; Kitzinger, 1997; Storr, 1989), a nodir nad yw hyn o hyd yn wael. Fodd bynnag, dadleuir nad yw'n gefnogol i ddatblygiad creadigrwydd (Bruce, 2011); oherwydd nad yw’n debygol fyddai’r dysgwyr yn derbyn cyfleoedd i wneud rhywbeth ystyrir yn wahanol i’r gweddill yn y grŵp. Gwelir bod angen teimlad o undod a pherthyn felly, ond hefyd ei bod yn hollbwysig derbyn amrywiaeth o gyfleoedd fel dysgwr i brofi annibyniaeth ac i ddatblygu’n unigolyn sydd yn hyderus yn greadigol, ac sydd yn medru ffurfio barn unigryw yn ogystal â bod yn ymholgar. Cyd-bletha hyn yn daclus ag un o bedwar diben nodwyd yn Nyfodol Llwyddiannus; sydd yn awgrymu dylai pob plentyn a pherson ifanc medru bod yn ymholgar ac o ganlyniad yn medru mwynhau datrys problemau (Donaldson, 2015). Awgryma hyn bod creadigrwydd gan amlaf yn well i ddysgwyr fel proses unigol, fydd yn caniatáu plant i feddwl dros eu hunain i’r pwrpas o ddatrys problemau fydd yn heriol iddynt wrth ymwneud â thasgau amrywiol. Cefnoga Bruce (2004) hyn trwy amlygu bod pobl greadigol yn dda wrth ddatrys problemau, oherwydd maent yn hoff o antur syniadau newydd ac wedi swyno gan y profiad creadigol o feddwl am syniadau newydd.

Amlygir y cysyniad hwn ymhellach gan ‘greadigrwydd c bach’ (Craft, 2002), lle fydd pobl yn medru darganfod llwybrau newydd i weithio o amgylch problemau amrywiol. Gofynnir i ddysgwyr bod yn ddychmygus, yn wreiddiol ac yn arloesol, gan feddwl tu allan i’r bocs a thu hwnt i’r amlwg. Wedi dweud hynny, gwelir nad yw’n bell oddi wrth gysyniad creadigrwydd ‘democrataidd’ Y Pwyllgor Cynghori Cenedlaethol ar Addysg Greadigol a Diwylliannol; sy’n golygu creadigrwydd person cyffredin, ond sydd hefyd yn cydnabod bod pob plentyn yn medru bod yn greadigol mewn lleoliad addysgol (NACCCE, 1999). Canfyddir felly bod ‘creadigrwydd c bach’ yn ffordd o ymdopi â heriau bywyd pob dydd fydd o bosib yn cynnwys gwybodaeth ar sail greddf. Dadleuir hebddo na fydd modd i bobl ymdopi â heriau syml sydd yn ymddangos yn eu bywydau (Craft, et al., 2001b); gan na fydd ganddynt y sgiliau na’r wybodaeth i gwestiynau a herio i’r pwrpas o feddwl am ddatrysiadau o amgylch y broblem.

Fodd bynnag, gwelir bod sawl ddiffiniad hefyd yn trafod gwerth bod yn unigryw wrth greu syniadau newydd. Er enghraifft, datgela Robinson (2015) bod creadigrwydd yn broses o feddwl am syniadau gwreiddiol sydd â ‘gwerth’ iddynt. Yn debyg, dywed eraill creadigrwydd yw “imaginative activity fashioned so as to produce outcomes that are both original and of value” (NACCCE, 1999, t. 30); ond trafodir gan eraill pwysigrwydd ‘newydd-deb’, ‘effeithlonrwydd’ a bod yn ‘arloesol’ (Duffy, 2006; Cropley, 2011) fel nodweddion allweddol wrth ddynodi bod person yn ‘greadigol’. Gwelir felly bod yna bwyslais mawr ar greu syniadau newydd, gwerthfawr wrth ddiffinio creadigrwydd. Wedi dweud hyn, rhaid nodi mai term goddrychol yw ‘gwerth’ oherwydd gall yr hyn sy’n ‘gwerthfawr’ i unigolyn golygu dim i unigolyn gwahanol; ac sydd ond yn cymhlethu’r diffiniadau’n fwy. Awgryma hyn bod angen sicrhau bod ymarferwyr yn creu amgylchedd sy’n annog dysgwyr i greu syniadau newydd a’u hystyried yr un mor werthfawr â’i gilydd. Dadleuir bod angen i blant teimlo’n ddiogel yn emosiynol er mwyn meddwl, yn enwedig yn greadigol (Winnicott, 1990; Vygotsky, 1978); ac o ganlyniad gwelir pwysigrwydd cael consesiwn bod unrhyw syniad gwreiddiol yn werthfawr, oherwydd hebddo ef fydd y gallu gan neb i fedru creu unrhyw beth. Dylid sicrhau bod pob plentyn yn teimlo bod eu syniadau newydd yn werthfawr ac yn arloesol; a gellir dadlau byddai hyn yn ysgogi cynnydd mewn syniadau creadigol yn yr ystafell ddosbarth o ganlyniad i natur ysgogol yr amgylchedd o amgylch y dysgwyr (Thomas & May, 2010).

Gellir tybio nad yw’r cysyniad o greu syniadau newydd, arloesol yn bell o’r cysyniad o ‘greadigrwydd C mawr’ neu ‘creadigrwydd uwch’ (Feldman, et al., 1994; Craft, 2002) felly; oherwydd gwelir ffocws mawr ar ymdrechu i greu syniadau newydd a ‘rhyfeddol’ fydd â’r cynhwysedd i newid y byd. Ceir ffocws ar waith Gardner (1993) yma, sy’n dynodi yn ei astudiaeth bod pobl sy’n arddangos nodweddion ‘creadigrwydd uwch’ yn medru profi twf cyflym mewn cynhyrchiant wedi iddynt ymroi i barth unigol. Yn ogystal, arsylwyd bod y rheini sy’n profi caredigrwydd ac yn teimlo’n ddiogel yn emosiynol yn fwy tebygol o gyflawni yn greadigol. Awgryma hyn bod yna werth i brofi eich hun fel unigolyn sydd yn medru meddwl a chynhyrchu syniadau newydd, creadigol, gan fod cymhelliant gan y person wedyn i barhau i feddwl am syniadau newydd o hyd mewn amgylcheddau amrywiol sy'n ysbrydoli; yn ogystal â phrofi’r broses o fireinio syniadau i dderbyn y gorau ohonynt. 

Ar y llaw arall, gwelir tipyn o gysylltiadau rhwng ‘creadigrwydd c bach’ a ‘chreadigrwydd uwch’, megis yr angen i fod yn arloesol, i fod yn wybodus ac i gymryd risg. Dadleuir felly mai continwwm yw creadigrwydd, lle gellir gweithio ar lefelau byd-eang, neu weithio ar lefel fwy hunanol a phenodol (Craft, 2002; Duffy, 2006). Awgrymir fod ‘creadigrwydd’ yn broses o gysylltu â chyfnewid gwybodaeth i’r pwrpas o greu syniadau newydd sy’n ystyrlon i’r unigolyn (McKellar, 1957; Parnes, 1963; Duffy, 1998), ac felly mae’n bosib i bawb fod yn greadigol os ydynt yn medru gweld gwerth a phwrpas yn eu syniadau unigol.                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                       
Fodd bynnag, ceir barn nad yw gwreiddio creadigrwydd mewn addysg i blant yn ddigonol, ac felly bod yna angen mawr ei drin ynghyd ag agweddau mentrus (Young, 2014). Diffinnir ‘menter’ yma fel y potensial a’r gallu i ddod â syniad gwreiddiol yn realiti, sydd felly wedi’i wahaniaethu o’r diffiniad sy’n ymwneud ag addysgu er budd masnachol (Ofsted, 2016); sy’n fwy priodol i ganghennau busnes yn hytrach nag addysg dysgwyr ifanc. Awgryma’r diffiniad yma bod yna gyswllt clir i’w wneud rhwng menter a chreadigrwydd, gan fod y ddau ‘sgil’ yn edrych ar feddwl am syniadau newydd, arloesol fydd o fantais i’r gymuned ehangach, neu sydd â gwerth personol i’r unigolyn. Cefnogir y cysyniad yma ymhellach wrth sylwi bod gweithgareddau menter yn caniatáu i unigolion datblygu gwybodaeth, sgiliau, gwerthoedd a dealltwriaeth tu hwnt i’r gofyn; i’r pwrpas o wneud synnwyr o’r byd dynamig o’u cwmpas (Ofsted, 2011; Hynes, 1996). Gwelir felly bod menter yn hollbwysig wrth sefydlu dealltwriaeth y dysgwyr o’r byd, gan fod rhaid iddynt ddeall sut mae’r byd yn gweithio er mwyn iddynt fedru edrych arni’n greadigol. Cysyllta hyn yn glir i bedwar diben Donaldson (2015), lle dywed dylai dysgwyr uchelgeisiol, galluog medru datblygu corff o wybodaeth ac arddangos y sgiliau sydd angen i’w gymhwyso at wahanol gyd-destunau; yn ogystal â bod yn gyfranwyr mentrus, creadigol sydd yn gallu cysylltu â chymhwyso’r wybodaeth honno a’u sgiliau unigol at bwrpas creu syniadau a chynhyrchion newydd.
Cyferbynna hyn â diffiniad Johnson (1988) sy’n nodi mai pwrpas addysg fenter yw datblygu cymwyseddau busnes ar gyfer hunangyflogaeth, cyflogaeth neu y tu allan i swyddi confensiynol yn ehangach; yn ogystal â  Jones (2006) oedd o’r farn bod addysg fenter yn creu amgylchedd dysgu sydd yn dynwared ffordd o fyw mentrwr. Cydnabyddir hefyd bod addysg yn y Deyrnas Unedig a’r Iwerddon yn canolbwyntio ar ddiffiniad eang o ymddygiad mentrus sydd yn seiliedig ar sgiliau hollbwysig; ac felly nid yw’n berthnasol i fusnes yn unig, ond hefyd i gynyddu cyflogadwyedd (Davies, 2022; McLarty, et al., 2010). Awgryma hyn bod yna ffocws cryf ar baratoi dysgwyr i ymdopi ag ochr busnes bywyd yn unig, yn hytrach na ffocysu ar bwysigrwydd y sgiliau sydd yn cyfuno i arwain at berson allu dweud ei bod yn berson mentrus na chreadigol. 
Ond wedi dweud hynny, bu’r Sefydliad dros Ymchwil Polisi Cyhoeddus (IPPR) yn “y Gymdeithas Entrepreneuraidd” (Gavron, et al., 1998) yn dadlau dros gyflwyno menter ac entrepreneuriaeth i’r cwricwlwm mewn ysgolion, er mwyn ysgogi plant i ddatblygu eu sgiliau ‘ysgafn’ trwy ddefnydd profiadau wedi’i ysgogi ar gyfer ‘menter ifanc’. Bwriedir datblygu sgiliau ‘ysgafn’ megis profiad busnes ymarferol, gwaith tîm, datrys problemau a sgiliau cyfathrebu, cyfathrebu syniadau’n glir ac yn effeithiol, sgiliau menter a chynllunio a chyflwyno (Ramsey, et al., 2011). Dynoda hyn pwysigrwydd i’r sgiliau sy’n sylfaenol i’r sgil ‘menter’, a cheir adlewyrchiad clir o’r hyn sydd angen ar blant i ddeall sut ellir mynd ati i greu syniadau all newid y gymdeithas o’u cwmpas neu’n ehangach. Cefnogir y farn hon ymhellach wrth nodi:
Enterprise education is enterprise capability supported by better financial capability and economic and business understanding. Enterprise capability (includes) innovation, creativity, risk, management and risk taking, a can-do attitude and the drive to make ideas happen (Ofsted, 2005).
Pwysleisir yn y dyfyniad hwn mai’r sgiliau cyrchwyd ynghyd i ffurfio person ‘mentrus’ sy’n bwysig, ac nid felly’r elfen fasnachol, gystadleuol sydd i’w weld mewn busnesau a’r byd gwaith. Gwelir mai dyma’r sgiliau sydd yn hanfod i fod yn ‘greadigol’ hefyd; ac felly adleisir y syniad na ellir hybu un heb y llall gan fod rhaid i ddysgwyr defnyddio’r sgil menter i ddeall y byd o’u cwmpas cyn medru cyfuno’r elfen greadigol i greu syniadau newydd. 
Canfu bod mwy o bwyslais ar y sgiliau ‘ysgafn’ gyda’r plant bach; ac ychwanegir mwy o bwyslais ar yr elfen busnes, gweithgar wrth iddynt dyfu’n hŷn ac yn nesáu at fod yn oedolion. Amlygir hyn gan un coleg sy’n ffocysu ar ‘addysg sy’n gysylltiedig â gwaith’ ac yn ystyried bod hyn yn sylfaenol i weithredu addysg fenter yn llwyddiannus trwy ddysgu am waith, dysgu drwy waith a dysgu dros waith (Collingwood College, diddyddiad). Dengys hyn i raddau bod angen seilio’r sgiliau ‘ysgafn’ yn gynnar er mwyn adeiladu tuag at weithio’n fentrus at bwrpas fynd i’r byd gwaith; oherwydd amlygir ar y wefan bod sgiliau megis datblygu gwybodaeth a dealltwriaeth dysgwyr ymysg eraill yn hanfodol i’r farn hon. Cysyllta hyn eto â Donaldson (2015) felly, gan mai nod un o’i bedwar diben yw codi gyfranwyr mentrus a chreadigol sydd yn ymwybodol o sut ellir chwarae eu rhan yn llawn yn y gymuned ehangach ac ymddiddori i’w bywydau a’r byd gwaith. Trwy gyflwyno’r sgiliau ‘ysgafn’ hanfodol yn gynnar, mae modd ddadlau byddai mwy o ddysgwyr ifanc yn medru eu defnyddio’n bwrpasol tuag at ffynnu yn hwyrach yn eu bywydau.
Gwelir felly, yn debyg i greadigrwydd, nad oes un diffiniad penodol sy’n gywir ac sy’n adlewyrchu ac ystyried holl ffactorau menter. Fodd bynnag, dadleuir gan rhai nad oes dealltwriaeth glir o ystyr ‘menter’, a bod diffyg dealltwriaeth o beth yw gwir ystyr ‘cymhwysedd menter’ gan y system addysg, ac o ganlyniad gellir tybio bod y term ‘addysg menter’ yn ddiffygiol (Caird, 1989a; Caird, 1989b; Caird, 1990a; Caird, 1990b; Caird, 1992). Ystyrir hyn ymhellach wrth edrych ar yr holl academyddion sydd wedi ymchwilio i fenter at bwrpas deall y ffiniau aneglur rhwng gwahanol fathau o addysg a menter (Dwerryhouse, 2001; Rae, 2000). Cefnoga hyn y farn nad oes diffiniad ‘cywir’ sy’n ystyried holl ffactorau menter, yn enwedig wrth ystyried dadleuon un o’r cyfranwyr mwyaf blaenllaw dros dderbyn dealltwriaeth holistig o addysg fenter, gydag amlinelliad penodol o ymddygiadau, sgiliau a phriodoleddau mentrus (Gibb, 2002).
Cydnabyddir ar hyn o bryd mae yna ddealltwriaeth fyd-eang bod creadigrwydd yn hanfodol i addysg, gan fod ‘creadigrwydd’ a ‘meddwl yn greadigol’ yn ymddangos mewn sawl ddogfen cwricwla ledled y byd (Shaheen, 2010). Ymddengys bod y syniad hwn yn deillio o’r syniad y bydd ‘creadigrwydd’ yn hanfodol i ddysgwyr ifanc yn y dyfodol wrth iddynt chwilio am swyddi; yn ogystal â chreu swyddi newydd fydd yn gofyn am sgiliau mwy cymhleth a heriol eu natur (World Economic Forum, 2016; Tan, et al., 2017). Gwelir felly bod creadigrwydd yn bwysig i wreiddio mewn plant yn gynnar felly; gan ei bod yn sail i feddwl wrth ymdopi â’r meysydd dysgu amrywiol yn ogystal â’r byd tu hwnt i’r ystafell dosbarth. Cefnogir hyn ymhellach gan Dacsonomeg Bloom (Anderson, et al., 2013), lle dywed bod caffael gwybodaeth yn sgil bwysig sy’n sail i bob math arall o feddwl. Ystyrir hyn yn bwysig i’w nodi, oherwydd dywed Gurteen (1998) bod caffael gwybodaeth yn sgil buddiol i bobl ifanc os caniateir iddynt y fraint o gael cyfleoedd i archwilio a mynegi eu gwybodaeth yn greadigol. Dadleuir felly, bod buddiant i system addysg sy’n caniatáu i bobl ifanc caffael gwybodaeth at bwrpas ei drin yn greadigol; er awgryma sawl cyhoeddwr academaidd mai cymhwyso gwybodaeth yn greadigol ac yn effeithiol yw’r ffordd ymlaen ar gyfer creadigrwydd a menter (De Bono, 2015; Bazinas, 2018).
Yng Nghymru gwelir pwyslais mawr ar sgiliau ehangach yn y meysydd dysgu a phrofiad ar gyfer cwricwlwm newydd 2022 a’r cwricwlwm presennol datgelir yn ôl yn 2008. Amlygir yr angen i’r cwricwlwm ddatblygu creadigrwydd ac arloesi yn barhaus ar ei thraws trwy feddwl am syniadau, archwilio syniadau a mynegi barn yn hyderus a bod yn agored ac yn sensitif (Llywodraeth Cymru, 2019; Llywodraeth Cymru, 2015). Cysyllta hyn yn daclus â’r cysyniad o fenter fel sgil hanfodol i addysg yn ogystal, a dadleuir bod gosod menter ochr yn ochr â chreadigrwydd yn sylfaenol. Datgelir bod y gallu i ddod â syniadau yn fyw'r un mor bwysig â chreu’r syniadau hynny yn gychwynnol, a chefnogir hyn ymhellach gan fod ‘menter’ yn ymddangos fel canlyniad dysgu dymunol mewn dogfennau cwricwla yng Nghymru a Lloegr (Donaldson, 2015; Department for Education and Employability, 1999). Canfyddir felly bod yna werth anferthol i fynegi’r ddau sgil llaw yn llaw a'i gilydd yn y cwricwla amrywiol; oherwydd dadleuir ni ellir ffynnu mewn un sgil heb y llall i’w gefnogi. Ni fydd yn bosib i bobl ifanc cyrraedd bwriad pedwar diben Donaldson (2015) o ddatblygu’n bobl fentrus, wybodus, uchelgeisiol ac iachus heb seiliau ‘creadigrwydd’ a ‘menter’ oherwydd na fyddent yn barod ac yn hyderus i ymholi a herio sut mae’r byd yn gweithio. O ganlyniad, na fyddent yn medru datblygu yn holistig.
Dadansoddir galluoedd creadigol a mentrus y myfyriwr tra ar PAP yn ystod rhan nesaf yr ymateb hwn, a gwneir hyn trwy ei fesur yn erbyn y fframwaith Entrecomp. Bwriedir mesur y myfyriwr yn erbyn yr agweddau canlynol o’r fframwaith; sef ‘creadigrwydd’ a ‘dysgu trwy brofiad’. Dewiswyd y meysydd hyn o ganlyniad i’r cryfderau a gwendidau a ddangoswyd yn glir gan y myfyriwr tra allan ar gyfnodau PAP amrywiol, yn ogystal â’i berthnasedd i themâu trafodir yn ystod yr ymateb. Fodd bynnag, mae’n bwysig nodi bod natur y model yn awgrymu y dylid defnyddio pob agwedd ohono at bwrpas derbyn golwg lawn a chyfannol ar allu’r myfyriwr i adlewyrchu’r nodweddion sydd angen arnynt i fedru diffinio ei hun fel ‘mentrwr’ yn uniongyrchol (Bacigalupo, et al., 2016). Awgryma hyn felly bod esgeuluso agwedd unigol o’r model yn y pendraw yn trechu’r pwrpas o gyfeirio at y model i ddechrau arni (Achinstein, 1971), gan ddileu’r posibilrwydd o dderbyn darlun cadarn o le bu’r myfyriwr arni wrth arddangos ei chreadigrwydd yn y gorffennol.

Wedi dweud hynny, cydnabyddir gan y fframwaith y gellir ei ddefnyddio’n rhydd, gan ddefnyddio meysydd priodol ynddo fel canllawiau at bwrpas adlewyrchu profiad dysgu ‘entrepreneuraidd’ penodol (Bacigalupo, et al., 2016). Casglir felly byddai addasu’r fframwaith i ddarparu ar gyfer dysgwyr ac athrawon ynghyd yn fuddiol i ysgolion ledled y byd, oherwydd byddai’n dangos ymatebion mwy perthnasol mewn achosion tebyg i hyn. Yn ogystal, byddai’n dileu natur ‘eiriol’ y fframwaith fel y mae ar hyn o bryd, gan ei wneud yn fwy hygyrch i bawb felly. Dadleuir fodd bynnag bod rhoi fframwaith yn ei le ar gyfer creadigrwydd a menter yn eironig, oherwydd awgrymir bod creadigrwydd yn ‘idiosyncratig’, sy’n awgrymu ni ellir ei fesur yn erbyn fframwaith sydd wedi’i ddiffinio gan gynnyrch ac yn dilyn y norm; ac felly trwy fesur yn erbyn ‘rhagfynegiad’, cyfyngir ar greadigrwydd (Craft, 2002; Penaluna, 2016). Casglir bod angen llai o ffocws ar safonau felly, a mwy o ffocws ar ddarparu cyfleoedd i archwilio creadigrwydd eich hun yn uniongyrchol.

Dengys y myfyriwr yn ystod PAP 1 y gallu i ddechrau datblygu syniadau diddorol a ystyriwyd yn ‘werthfawr’ i’r disgyblion yr oeddent yn eu haddysgu (gwelir atodiad 1), gan gyrraedd ‘lefel 2’ posib yn ôl y fframwaith wrth ystyried y llinynnau ‘datblygu syniadau’ ac ystyried ‘gwerth dylunio’ yr addysg darparwyd. Buodd hyn o ganlyniad i ryddid a roddwyd gan aelodau staff yr ysgol i archwilio syniadau creadigol yn annibynnol. Gwelir felly bod y myfyriwr yn elwa’n fwy o wybodaeth a dealltwriaeth pynciau a chysyniadau penodol trwy gynnal ymchwil annibynnol; heb ddibynnu ar eraill i’w helpu, sef elfen bwysig o fod yn greadigol (Bruce, 2004; 2011) a thrafodir ynghynt.

Gwelir y myfyriwr yn dod yn fwy hyderus yn ei ymddangosiad o greadigrwydd a menter yn yr ystafell ddosbarth nes ymlaen yn y cyfnod wedyn; trwy sylweddoli bod disgyblion yn ei weld yn anodd deall cyfarwyddiadau, a’u hadlewyrchu’n gywir. Penderfynwyd felly herio’i hun i greu amryw o gemau bach hwyliog, buodd yn llwyddiannus (gwelir atodiad 2) wrth helpu’r plant i ddiffinio a nodi’r cyfarwyddiadau uniongyrchol yn fwy cywir; gan arddangos agweddau o ‘lefel 5/6’ ar y fframwaith trwy addysgu’r cysyniad o gyfarwyddiadau yn drawsgwricwlaidd a datblygu dealltwriaeth yng nghyd-destun sawl maes dysgu. 

Cefnogir y naws drawsgwricwlaidd hon gan sawl academydd sydd yn cydnabod bod addysg ‘trawsgwricwlaidd’ ei natur yn gysylltiedig â ‘meddwl yn greadigol’ (Roberts, 2006; Csikszentmihalyi, 1997; Sternberg, 2003; Barnes, 2015; Duffy, 2006). Gellir dweud yn hyderus felly bod yna cyswllt clir rhwng medru addysgu’n drawsgwricwlaidd a bod yn greadigol ac yn fentrus; ac felly’r cam nesaf i’r fyfyriwr fyddai dyfalbarhau wrth intergreiddio sgiliau ‘creadigol’ dros sawl maes i sicrhau sail gadarn i’w creadigrwydd a menter ei hun, fydd yn ei tro yn caniatau mwy o gysondeb yng nghyd-destun y fframwaith. Wedi dweud hynny, gellir beirniadu’r fframwaith am fod yn ddiffygiol yn yr ystyr hwn; oherwydd gall yr ymarferwyr fod ar lefel uchel yn y fframwaith yng nghyd-destun eu dealltwriaeth o gerddoriaeth, ond ar lefel is ar gyfer defnyddio gwybodaeth a chymhwysiad artistig ei natur. Fodd bynnag, noda’r fframwaith ei fod yn hollol oddrychol, ac y gellir ei ddefnyddio ym mha bynnag ystyr mae’r defnyddiwr yn ei ystyried yn berthnasol (Bacigalupo, et al., 2016).

Mewn cyferbyniad, dewiswyd yr elfen ‘dysgu trwy brofiad’ o ganlyniad i natur fyfyriol naturiol PAP; lle mae gwerthuso dilyniant person fel athrawes, yn ogystal â fel dysgwr yn allweddol i ddatblygu dealltwriaeth o’ch hunain, a sut gellir parhau i ddatblygu’n ehangach fel person (Furlong, 2015). Trwy gydol y ddau brofiad PAP, buodd y myfyriwr yn gyson wrth gydnabod ei chryfderau a sut roedd y rhain yn ei chynorthwyo, yn ogystal â’r gwendidau a oedd yn ei dal yn ôl rhag cyrraedd ei photensial llawn. Gwelir ar PAP 1 (gwelir atodiad 3) bod y myfyriwr yn dangos galluoedd myfyriol ‘lefel 3’ oherwydd roeddent yn medru cydnabod adborth a myfyrio ar ei ganlyniadau. 

Gellir dadlau bod hyn wedi cynyddu i gynhwysedd myfyriol ‘lefel 5’ yn ystod ymweliad y tiwtor prifysgol yng nghyfnod PAP 1 (gwelir atodiadau 4 & 5); wrth i’r myfyriwr dod yn fwy ymwybodol fyth o’i chryfderau personol, gan dynnu ar rain er budd ei hunain, ei dimau datblygiad proffesiynol a’r disgyblion yr oeddent yn eu haddysgu. Yn ogystal, daethant hefyd i adlewyrchu ei gwendidau yn well, gan weithio felly i ddarparu ‘gwerth’ ac ansawdd gwell i’w galluoedd addysgu. Gwelir y myfyriwr yn parhau i weithio ar ‘lefel 4/5’ trwy gydweithio ag eraill er lles ei chryfderau a gwendidau wrth ddysgu trwy brofiad yn ystod cyfnod PAP 2 (gwelir atodiadau 6 & 7), gan ystyried o hyd gwerth dysgu o’i fethiannau a llwyddiannau. Y cam nesaf naturiol felly, i ymateb i ofynion uwch y fframwaith fyddai ystyried rhoi mwy o bwyslais ar bwysigrwydd canfyddiadau monitro ac asesu cynnydd dosbarth wrth gynllunio; gan ymateb yn uniongyrchol i ofynion pob unigolyn yn hytrach na ffocysu ar agwedd dosbarth cyfan yn unig (gwelir atodiad 5). Nodir yr angen i “ddefnyddio gwybodaeth o’r gorffennol mewn sefyllfaoedd newydd” (Kallick & Costa, 2008); hynny yw defnyddio’r hyn rydych yn gwybod yn flaenorol a’i drosglwyddo tu hwnt i’r sefyllfa lle gafodd ei ddysgu. Nid oedd y fyfyriwr yn hyderus wrth sgorio’i hun yn erbyn yr arfer meddwl hon; ac felly sylwir pa mor bwysig fyddai cymryd y cam honno i wella ar ei phrofiadau addysgol, yn ogystal â darparu addysg mwy creadigol a hygyrch i’r unigolion yn y dosbarth.
Yn ddiddorol, wrth fyfyrio ar greadigrwydd a menter y myfyriwr, sylwyd bod y fframwaith yn nodi’r gallu i ‘helpu eraill i adlewyrchu’ fel sgil ‘lefel 7’; sy’n cyferbynnu â’r syniad bod rhaid i unigolyn fyfyrio ar ei brofiadau ei hun fel ‘dysgwr creadigol’ at bwrpas dderbyn gwir brofiad o ddod i gasgliad wedi’i adlewyrchu’n glir (Kolb, 2015); gan drechu’r pwynt o fod yn arsylwr ac yn adlewyrchydd o’ch sgiliau a gwerthoedd personol. Ategir hyn ymhellach gan y farn bod myfyrio yn brofiad personol lle mae’n rhaid i’r arsylwr dynnu ar ei brofiadau a’i wybodaeth ei hun; at bwrpas dod i gasgliadau gwirioneddol fyfyriol a chynhyrchiol o’i sgiliau a’i chreadigrwydd ei hunain (Saylag, 2012). Casglir felly gellir cwestiynu dilysrwydd y fframwaith, gan fod dysgwyr yn medru dod i’w casgliadau creadigol ei hunain heb fod angen canllawiau i’w cynorthwyo.
Cydnabyddir bod yna lawer o ffyrdd y gall ymarferwyr hwyluso amgylcheddau sy’n caniatáu i ddysgwyr ddatblygu a chymhwyso creadigrwydd a menter i ystod o feysydd dysgu ar draws y cwricwlwm. Amlygir mai un o’r prif elfennau hyn yw’r amgylchedd lle addysgwyd y plant. Trafodir Seelig (2012) y ffactorau allanol sy’n effeithio ar arloesedd yn ei fodel ‘Peiriant Arloesi’. Nodir y gellir diffinio’r ‘diwylliant’, ‘adnoddau’, a’r ‘amgylchedd’ fel yr amgylchedd dysgu mewn byd addysg; a dengys ymchwil sut gall yr amgylchedd effeithio ar ddysgwyr naill ai’n gadarnhaol neu’n negyddol. Er enghraifft, un esiampl o’r ymchwil sonnir amdani yw ysgolion Reggio Emilia yn yr Eidal; sy’n ystyried yr amgylchedd dysgu fel “trydydd addysgwr” (Edwards, et al., 1998, t. 177). Casglir felly, os gall yr amgylchedd ddylanwadu ar allu dysgwr i weithredu’n greadigol, mai cyfrifoldeb yr ymarferydd yw paratoi’r amgylchedd sy’n amgylchynu’r disgyblion; at bwrpas ddylanwadu’n gadarnhaol ar greadigrwydd a menter y plant, a sicrhau canlyniadau a ddymunir (Montessori & Guteck, 2004).
Fodd bynnag, cydnabyddir bod cyllid yn brin yn y system addysg ar hyn o bryd, ac felly gall adeiladu ‘ystafell ddosbarth creadigol’ fod yn anoddach i rai nag eraill. Pwysleisir yr angen i gydnabod nad yw pob ysgol yn medru fforddio’r cyllid i gadw at ‘ddelfrydau modern’ dylai plant medru cyrchu cyfryngau a thechnolegau amrywiol; fel nodwyd yn y cwricwlwm (APADGOS, 2008). Wedi dweud hynny, dywedir hefyd bod cynnal amgylchedd dysgu cynhyrchiol yn fwy nag eitemau ffisegol gall ysgolion prynu (Barrett, et al., 2015). Sonnir am rinweddau megis cadw’r amgylchedd yn naturiol, wedi’u cysylltu’n synhwyraidd â natur; ysgogi’r plant â lliwiau cymhleth (cysyniad gwelir yn safonol yn y mwyafrif o ysgolion), a gwahaniaethu sy’n caniatáu perchnogaeth a chysylltiad personol. Dadleuir bod y ffactorau hyn yn bwysicach gan nad oes angen adnoddau sylweddol arnynt; ond yn hytrach modd creadigol a mentrus yr ymarferydd i drin â’r adnoddau sydd ar gael iddynt. Nodir hyn yn sgil allweddol yn y fframwaith Entrecomp (Bacigalupo, et al., 2016).
Fel y nodir uchod, mae’r ‘Peiriant Arloesi’ yn amlinellu chwe agwedd unigolyn a allai effeithio’n sylweddol ar ei botensial i fod yn arloesol ac yn greadigol. Cynigir gan Seelig (2012) bod tair prif agwedd sy’n cyd-weithio gyda’i gilydd i bweru’r ‘injan’ ffigurol; sef agwedd, gwybodaeth a dychymyg. Fodd bynnag, fel sefydlir yn ystod dadleuon blaenorol, mae ef hefyd yn cydnabod gall ffactorau allanol effeithio ar botensial unigolyn i fod yn greadigol hefyd. O ganlyniad, dadleuir y gallai’r ymarferydd addasu ei addysgeg; at bwrpas darparu ar gyfer pob elfen o greadigrwydd plant. Cefnogir hyn gan academyddion adnabyddus megis Dweck (2006) sy’n trafod pwysigrwydd ‘meddylfryd twf’ wrth addysgu plant a thu hwnt. Sonnir bod agweddau at fywyd a dysgu yn cael effaith bwyllog ar lwyddiant a chynnydd plentyn; gan nodi bod agwedd gadarnhaol tuag at ddysgu a methu yn medru gwneud plant yn fwy arloesol, gan sefydlu’r gallu i fentro. Dengys ymchwil bod y dull hwn eisoes yn llwyddiannus o ran cyrhaeddiad a lles personol disgyblion yn yr ysgolion sydd yn barod wedi ymrwymo i’r cysyniad (Estyn, 2017; Estyn, 2018). Dadleuir felly bod annog plant i ddysgu o gamgymeriadau a dathlu eu llwyddiannau yn ffordd ymlaen dda o faethu sgiliau creadigol a menter mewn plant.
Dylai ymarferwyr ymdrechu i feithrin dychymyg yn eu disgyblion, oherwydd dadleuir bod creadigrwydd yn dibynnu ar alluoedd dysgwyr i fod yn ddychmygus yn eu dysgu (Robinson, 2015). Dadleuir bod creadigrwydd yn gymhwysiad o ddychymyg; ac felly mae gwybodaeth yn fwyaf tebygol o gael ei chadw pan fydd gogwydd yn cael ei ysgogi gan archwiliad creadigol. Cefnogir hyn ymhellach gan Vygotsky (2004); a nododd fod dychymyg yn sylfaen i greadigrwydd. Gellir dod i gasgliad y dylid gwobrwyo dysgwyr am eu defnydd o ddychymyg felly. Gwneir hyn yn fwyaf effeithiol pan roddir cyfleoedd i blant egluro eu syniadau a’u prosesau meddwl, sydd wedyn yn cael eu herio gan yr ymarferydd fel ffordd o’u hannog i feddwl ymhellach tu allan i’r bocs (Penaluna, 2016). Fodd bynnag, mae’n bwysig nodi y gall dulliau cyfredol o wobrwyo disgyblion gyfyngu ar ddysgu creadigol (Pritchard, 2009); gan eu bod yn medru bychanu ac ymarweddu profiad dysgu trwy beidio â chaniatáu i blant deimlo ymdeimlad o bwrpas dros eu cyflawniadau eu hunain. Cefnoga hyn y syniad dylai plant allu bod yn falch o’u llwyddiannau mewn datblygiad ymhellach; heb fod angen gwerthusiadau eraill i ddynodi gwerth iddo.
Yn ogystal â hyn, mae’n bwysig nodi bod gwybodaeth hefyd yn nodwedd allweddol yn y model hwn. Ystyrir yn ‘strwythur’ sy’n cefnogi lefel o gaffael gwybodaeth sy’n briodol mewn cyd-destun creadigol. Diffinnir ‘creu’ fel sgil meddwl lefel uwch; sy’n seiliedig ar ‘gofio a deall’ (Gibb, 2017; Anderson, et al., 2013; Robson, 2006). Adlewyrchir hyn trwy’r cwricwlwm yng Nghymru yn yr ystyr ei bod yn canolbwyntio ar gymhwyso gwybodaeth trwy ddatblygiad personol sgiliau a phrofiad. Fodd bynnag, mae’n bosib beirniadu’r dull hwn o ddysgu, gan fod Scott (2015) a Donaldson (2015) yn nodi ei bod yn bwysicach i ddysgwyr allu datrys problemau a meddwl yn greadigol, yn hytrach na chaffael gwybodaeth; oherwydd byddai’n fwy buddiol i ddysgwyr addasu a chymhwyso gwybodaeth yn gyffredinol, yn hytrach na’i dysgu at reswm penodol yn unig. Gellir dadlau felly os yw addysg am roi llawer o wybodaeth i blant; y dylid meddwl yn ofalus amdano fel bod dysgwyr yn gwybod sut i’w gymhwyso fel ffordd o feddwl yn greadigol.
I grynhoi felly, gwelir bod llawer o dystiolaeth i gefnogi gwerth creadigrwydd a menter yn y cwricwlwm; er bod tipyn o ddadl o hyd am wir feddylfryd ‘meddwl yn greadigol ac yn fentrus’. Casglir o’r holl wybodaeth darllenwyd bod llawer o waith i’w wneud i ddatblygu plant sydd yn ffynnu fel unigolion ‘creadigol’ a ‘mentrus’ sydd yn barod i gyfrannu ei syniadau, gwerthoedd a chredoau i’w cymunedau yn holistaidd ac yn frwdfrydig; gan gyrraedd nod Donaldson (2015) o wella addysg y genhedlaeth nesaf i gael y gorau ohonynt fel unigolion.
Nifer o eiriau: 4,732

Atodiadau
Atodiad 1:
‘Mae gan Cerys peth dealltwriaeth o addysgeg y cyfnod sylfaen. Mae'n dechrau cynllunio gwersi ymarferol sy'n sbarduno'r disgyblion. Gweler hefyd yn dechrau meddwl am darpraieth parhaus sy'n holl bwysig. Roedd y wers yn apelio i'r disgyblion ar y cyfan. Gweler disgyblion yn datblygu'n greadigol drwy gerddoriaeth. Mae’n medru tynnu ar wybodaeth flaenorol y plant er mwyn eu symud nhw ymlaen at y cam nesaf. Defnyddiodd Cerys ddulliau dysgu ac addysgu amrywiol ac effeithiol yn ystod y wers; gan gynnwys dulliau gweledol, clywedol a dangos a rhannu gwaith da plant er mwyn ennyn diddordeb pawb ac annog pob dysgwyr.’ (PAP 1 – cyfnod mewn dosbarth blwyddyn 1).
Atodiad 2:
‘Wrth gyflwyno’r gwaith ar gyfer heddiw, roeddet wedi gosod disgwyliadau uchel o’r dysgwyr mewn perthynas â’r dasg ar gyfer y wers. Roedd yn effeithiol i wirio mewn gem ymarferol, bod y plant i gyd yn cofio’r iaith berthnasol ar gyfer gosod cyfarwyddiadau symud i dedi. Roeddent wedi ymateb yn dda iawn wrth i ti ofyn iddynt symud nifer o gamau at gyfeiriadau gwahanol. Roedd y termau addas ar flaenau eu meddyliau am weddill y sesiwn. Mae ffocws clir ar beth mae’r plant yn mynd i ddysgu ar gyfer y wers. Rwyt yn dechrau dangos ymwybyddiaeth o dargedau unigolion a’r angen i ddefnyddio’r wybodaeth yma wrth gynllunio. Mae’r testun o ddiddordeb i’r plant ac rwyt yn cynnal eu diddordeb am amser hir ar y carped. Ar weddill y byrddau gyda’r oedolion eraill, rwyt hefyd wedi cynllunio ystod o weithgareddau addas iawn i atgyfnerthu dysgu’r plant ymhellach.’ (PAP 1 – cyfnod mewn dosbarth blwyddyn 1).
Atodiad 3:
‘Mae CMG yn dechrau cynnal sgyrsiau proffesiynol a threfnu'r hyn sy’n digwydd yn ystod y dydd. Mae'n dechrau meddwl yn annibynnol ac yn dechrau cynnig syniadau am wersi. Mae gan CMG berthynas da gyda’r disgyblion ac maent yn ymateb yn dda iddyn nhw. Mae'r disgyblion yn awyddus yn ystod ei gwersi ac maent yn mwynhau ei chanmoliaeth . Gweler CMG yn ymdrechu i gynllunio gwersi sy’n sbarduno disgyblion ar y cyfan. Roedd y wers yn cynnwys gweithgareddau ymarferol sy'n cyd-fynd ag addysgeg y cyfnod sylfaen. Roedd angen cymorth ar adegau, yn enwedig gyda thynnu sylw i arfer da ac esbonio tasgau yn fwy trylwyr. Rhaid i CMG sicrhau bod staff eraill y dosbarth yn ymwybodol o ofynion y dasg. Gweler CMG yn esbonio yng nghanol y wers. Mae hyn yn cymryd amser ac yn gwastraffu amser dysgu'r disgyblion.’ (PAP 1 – cyfnod mewn dosbarth blwyddyn 1).
Atodiad 4:
‘Rwyt wedi setlo mewn i’r sefyllfa ac mae’n amlwg dy fod wedi datblygu perthnasau addas gyda’r plant a’r oedolion eraill yn y sefyllfa. Rwyt yn dechrau dangos lefel o annibyniaeth trwy gynllunio’r wers mathemateg heddiw a’i weithredu o’r cychwyn hyd at y diwedd yn absenoldeb y mentor. Braf oedd gweld yr oedolion eraill yn troi atat am eglurhad pellach o un o’r gweithgareddau a tithau yn darparu’r esboniad pellach angenrheidiol. Rwyt yn adfyfyrio’n onest ac yn nodi profiadau positif a nodweddion addas iawn ar gyfer gwella dy arfer yn y dosbarth. Rwyt yn derbyn cyngor ac yn gweithredu arno ac mae hyn yn amlwg o dy nodiadau manwl sydd i’w gweld yn y ffeil i dy atgoffa i weithio ar agweddau gwahanol o arfer effeithiol. Rwyt yn dangos agwedd gofalgar tuag at y dysgwyr wrth drafod y gwaith. Adroddir dy fod yn ymgymryd â dyletswyddau ar yr iard.’ (PAP 1 – cyfnod mewn dosbarth blwyddyn 1).
Atodiad 5:
‘Rwyt wedi dechrau asesu cynnydd y plant ac rwyt yn tracio’u profiadau mewn modd addas. Wedi gwerthuso’r dysgu, rwyt yn adeiladu ar y wybodaeth er mwyn sicrhau dilyniant yn y gwersi nesaf. Rwyt yn dechrau defnyddio strategaethau asesu ar gyfer dysgu trwy ofyn o blant ddangos bodiau fel arwydd eu bod yn deall eu gwaith. Rwyt yn ymateb yn briodol at eu hymdrechion ac yn eu hannog i wneud eu gorau. Mae angen cadw cofnod ar gyfer bob disgybl ar gyfer yr ymarfer. Rwyt yn dechrau dangos ymwybyddiaeth o dy gynnydd dy hunan ac yn adfyfyrio’n gydwybodol ar dy berfformiad mewn perthynas ag arfer.’ (PAP 1 – cyfnod mewn dosbarth blwyddyn 1).
Atodiad 6:
‘Rwyt yn dangos lefel dda o annibyniaeth ym mhob agwedd ar addysgu a monitro. Rwyt yn ymwneud yn gadarn â dysgu disgyblion. Rwyt yn barod i dderbyn cyngor ganddo i a’r gallu i fynd i’r afael â’u hanghenion proffesiynol a gweithio tuag at dargedau mewn deialog yn dda iawn.’ (PAP 2 – cyfnod mewn dosbarth blwyddyn 3).
Atodiad 7:
‘Mae CMG yn barod iawn i dderbyn cyngor gan fentoriaid a thiwtoriaid ac mae ganddi'r gallu i fynd i’r afael â’u hanghenion proffesiynol a gweithio tuag at dargedau. Mae'n cydweithio â’r staff cynorthwyol a gweithwyr proffesiynol eraill yn y cyd-destun dysgu. Mae'n brydlon yn yr ysgol bob bore ac yn aros yn hwyr i baratoi gwaith.’ (PAP 2 – cyfnod mewn dosbarth blwyddyn 3).

